Beogradski restoran Appetite ugostio je sinoć predstavnike srpske bitcoin scene koji su svečanom ceremonijom i zvanično pustili u rad prvi bitcoin ATM (bankomat) koji će se nalaziti u prostorijama ovog restorana, a koji korisnicima omogućava kupovinu bitcoina za dinare.

Puna sala restorana Appetite ukazala je da se srpska bitcoin scena aktivno razvija i da je svakim danom sve veća i veća. Prvi automat za kupovinu ove valute, koji je premijerno predstavljen krajem prošle godine, od sinoć je dostupan svim zainteresovanim korisnicima koji žele da kupe bitcoine, ali i da se upoznaju sa kriptovalutom koja je već sada okrenula finansijsku industriju naglavačke.

Događaj je otvorio Mlađen Merdović, jedan od osnivača „Bitkoin asocijacije“ koji se prisutnima obratio rečima da je ovo samo prvi korak ka popularizaciji bitcoina u Srbiji. Ekipa koja stoji iza ove inicijative pokušaće da, u narednom periodu, približi bitcoin ljudima i ukaže na veliki potencijal koji ova valuta ima kao finansijska, ali pre svega tehnološka inovacija.

Edukacijom korisnika do popularizacije bitcoina

Predsedavajući Bitkoin asocijacije, Aleksandar Matanović, izjavio je u obraćanju prisutnima da se sada i zvanično pušta u rad prvi takav automat u Srbiji, ali i šire, te da ovo udruženje ima za cilj promociju i popularizaciju bitcoina ali i pravilne upotrebe ove valute:

Želimo da pokažemo da bitcoin nije valuta kojom se služe prodavci droge i ljudi sa dubokog Interneta. U pitanju je jedna jako dobra i korisna stvar, koja nam može doneti mnogo benefita, a sa kojom se treba upoznati i čiji razvoj svakako treba pratiti.

Prvi bitcoin ATM u Srbiji transakcije obavlja preko domaćeg servisa EC District koji služi za otkup i prodaju bitcoina, a koji posluje već duže od dve godine. Iz organizacije ističu da se preko automata mogu isključivo kupovati bitcoini, te da se ne mogu prodavati. Automat je prilagođen domaćoj valuti – dinarima, tako da se kupovina može izvršiti u apoenima od po 200, 500, 1000, 2000 i 5000 dinara. Automat ne vraća kusur, a pre kupovine potrebno pripremiti tačan iznos uplate.

Borba za prihvatanje bitcoina kao legitimnog sredstva za plaćanje

Upitavši Mlađena kako Narodna Banka Srbije gleda na bitcoin, on je izjavio da ga ova institucija trenutno ne posmatra kao valutu, te samim tim ne predstavlja telo koje reguliše njegovu razmenu tj. kupovinu i prodaju na prostoru Republike Srbije:

Nismo čekali potvrdu Narodne Banke Srbije kako bismo pustili u rad prvi bankomat ovog tipa u Srbiji, već isključivo postupamo prema okvirima i definicijama koje je ova institucija propisala. Jedan od najbitnijih ciljeva asocijacije je borba za to da bitcoin bude prihvaćen kao sredstvo plaćanja na način da ne optereti previše (gomilom nepotrebnih propisa) one koji ga koriste, a opet da se uvede neki nivo reda u poslovanje sa bitcoinom i spreče zloupotrebe. Dakle nije nam cilj da se bitcoin poslovanje obavlja na potpuno neregulisan način, već da se reguliše, ali propisima koji poštuju njegovu specifičnost.

Na samom kraju predstavljanja, bilo je reči i o srpskom bitcoin startapu – Bitcoin365 o kome smo već pisali na Netokraciji, a koji bi trebalo da zaživi u drugoj polovini godine, spremajući rešenje namenjeno svetskom tržištu, ali i potvrđujući da domaća scena ne zaostaje previše za globalnim trendovima kada je fin tech industrija u pitanju.